
ALISON ROBERTS

Drømmen om en familie

Denne oversettelsen er redigert av: Unn Ruud

Miniserie: Valpefeber


Nydelige hunder, eierne deres og forelskelser i skjønn forening. Her blomstrer kjærligheten på uante måter. Dette er andre bok i den nye miniserien Valpefeber.

 

Alison Roberts har vært så heldig å få bo flere år i Sør-Frankrike, men er nå tilbake i hjemlandet, New Zealand. Etter å ha jobbet som lærer i mange år, er hun nå en godt kvalifisert paramedisiner. Hun elsker å reise, danse, drikke champagne og tilbringe tid med datteren og venner.

Alison har skrevet over hundre bøker!


Til Linda,

med kjærlighet


1

Regler kan brytes, ikke sant?

Når det var regler du hadde gitt deg selv? Og når det var en veldig god grunn til å bryte dem?

Som … hvis det virket som om den perfekte mannen nettopp hadde kommet inn i livet ditt, men du ikke fikk lov til å være det minste interessert i ham bare fordi …

han var italiener?

Francesca Moretti sukket melodramatisk nok til å tiltrekke seg oppmerksomheten til mennene som delte bord med henne.

«Hva er det, Frankie?» Colin, skiftlederen for South Sydney Air Rescue-basen, hørtes oppriktig bekymret ut. «Det høres ut som om du nettopp har fått vite at verden går under. Gikk jeg glipp av en overskrift på forsiden av avisen?»

«Vi har hatt vakt for lenge uten at det har skjedd noe, det er alt.» Mozzie, en av Red Watch-helikopterpilotene, ristet på hodet. «Interhospitale forflytninger er ikke nok når Frankie har en så lav kjedsomhetsterskel.»

«Det er ikke sant.» Frankie viftet avfeiende med hånden. «Jeg har ingen innvendinger mot transport, selv ikke når vi bare tilbyr drosjetjeneste. I teorien, altså. Og bare med måte, selvfølgelig.» Hun satte det tomme kaffekruset på tallerkenen med smuler og smeltet ost fra toastbrødet hun hadde spist til lunsj. «Men du har rett. Jeg har sittet på rumpa for lenge, og jeg har nettopp spist verdens største ostesmørbrød. Nå går jeg og løfter vekter i treningsrommet. I dag morges blåste det så kraftig at flere greiner har falt ned, og det gjorde det litt farlig å ta den vanlige løpeturen min gjennom buskreservatet.»

Frankie kunne ikke la være å kaste et blikk til siden da hun reiste seg.

Skål for Mr. Perfekt.

Det nye tilskuddet til Red Watch – redningshelikoptermannskapet hun hadde blitt en del av for et par år siden. Takket være et forhold som hadde gått i vasken på en ganske spektakulær måte, hadde hennes beste venninne og kollega, Jenny, sagt opp den mest spennende jobben i verden for å bli ambulansearbeider i en liten by lenger sør for Sydney, og hennes plass i mannskapet hadde blitt fylt av …

Nico.

Nico Romano.

Det var ikke bare navnet som var så åpenbart italiensk. Han hadde olivenhud og svart, krøllete hår som var langt nok til at det var nødvendig å holde det tilbake i en slags rotete knute i bakhodet når han var på jobb. Skjegget var derimot så pent trimmet at det så ut som designerstubber, og øynene var mørke som synden.

Like mørke som Frankies. Og de så rett tilbake på henne. Hun måtte ignorere den merkelige kriblingen som øyekontakten med denne mannen hadde gitt henne helt siden de ble presentert for hverandre for første gang forleden dag. Nå som de jobbet på sitt første skift sammen, måtte hun virkelig få det under kontroll. Hun kjente egentlig ikke denne mannen i det hele tatt, så dette minnet litt om en tenåringsforelskelse i en filmstjerne.

«Du blir vel ikke luftsyk, Nico?» Hun holdt en lett tone. Uformell. Helt upersonlig, til og med. «Mozzie er ganske glad for å fly i ganske tøft vær noen ganger.»

«Jeg blir aldri syk», sa han. «Uansett grunn. Jeg er …» Han rynket pannen. «Hva er uttrykket? Frisk som en … slange?»

«Det heter frisk som en fisk.»

Alle lo. Bortsett fra Frankie. For Nico hadde en aksent som var like italiensk som alt annet ved ham. Han hadde utdannet seg til ambulansearbeider og jobbet med helikoptre i Milano, og hadde kommet til Australia for å begynne i en luftambulanse i Queensland for en håndfull år siden, men engelsken hans var like imponerende som CV-en som hadde plassert ham øverst på en lang liste over kandidater til stillingen som en del av denne prestisjefylte luftambulansebasen.

Frankie var født i Australia, men hun hadde vokst opp i et italiensk lokalsamfunn og var blitt oppdratt av sin mor og bestemor. Begge var sterke, selvstendige kvinner, men de hadde fortsatt foreldede meninger om en del ting. Frankie kunne faktisk høre et ekko av bestemorens stemme i bakhodet.

Hvorfor vil du være ambulansearbeider, en så farlig jobb? I et helikopter, per amor del cielo! Finn deg en hyggelig italiensk gutt, Francesca, og slå deg til ro og få molte bambini. Gi meg noen pronipoti før jeg dør …

Nico trakk oppgitt på skuldrene av latteren og gikk tilbake til å lese SOP-ene – Standard Operating Procedures – for sin nye base. Frankie visste at han hadde lest gjennom en introduksjonsprotokoll, og han hadde allerede jobbet med en australsk helikopterbesetning som paramedic, så han burde passe sømløst inn i mannskapet hennes, men limet som holdt folk sammen i stressende situasjoner, handlet ikke bare om å ha ekspertise på invasive inngrep i et traumetilfelle, for eksempel.

Colin løftet hånden og vinket da han gikk tilbake til kontoret sitt. Mozzie sa at han skulle ta en ny sjekk på sitt elskede helikopter – en splitter ny Airbus H145 som var hans stolthet og glede. Ricky, som var flybesetningsmedlem og blant annet hadde som oppgave å bistå piloten, ambulansepersonellet og legene med medisinsk behandling, passe på utstyret og betjene vinsjen, tok Frankies tomme kaffekopp og tallerken for å sette det i oppvaskmaskinen sammen med lunsjtallerkenene sine.

«Du trenger ikke å rydde opp etter meg, Ricky.»

«Og jeg som trodde det var den eneste grunnen til at du beholdt meg, Frankie.»

Frankie himlet med øynene, men hun smilte. Red Watch var et sammensveiset team, og grunnen til det var X-faktoren som avgjorde om et mannskap ble sammensveiset nok til at tillit ble en selvfølge. Samholdet i en gruppe som denne var like avhengig av personlighetene til de ansatte som, eller kanskje til og med mer enn, noen annen faktor.

Det var fortsatt delte meninger om Nico Romano. Men Frankie visste at hun ikke engang burde ha noen mening, for hun klamret seg til en rebelsk tendens hun hadde utviklet for flere tiår siden, takket være sin bestemor og det samfunnet hun hadde vokst opp i. En dum regel hun hadde gjort til et hellig løfte og holdt fast ved siden. Hun visste også at det var helt uakseptabelt å dømme noen ut fra utseende, nasjonalitet eller aksent. Hun måtte gi mannen en sjanse, for himmelens skyld. Hun visste faktisk ingenting om ham.

Bortsett fra at han var helt nydelig.

Og han kunne gjøre merkelige ting med kroppen hennes bare ved å se på henne …

Å, hjelp …

Frankie hadde aldri vært mer takknemlig for pipelyden fra personsøkeren hun hadde festet til beltet. Hun kunne se Colin komme ut av kontoret samtidig, og han hadde et uttrykk i ansiktet hun kunne lese med en gang.

Det var en nødssituasjon et sted innenfor rekkevidde. Frankie hadde ingen anelse om hvor det kunne være eller hvor alvorlig det var, men hun kjente adrenalinnivået stige raskt. Det var dette hun elsket med denne jobben. Man startet hvert eneste oppdrag uten å vite hva slags utfordringer man ville møte, men det gjorde det bare enda mer spennende. Målet var alltid det samme; å hjelpe mennesker i det som kanskje var den største utfordringen de noen gang ville stå overfor.

For å holde seg i live.

*

Nico Romano var på et av sine favorittsteder.

Han satt i den åpne døren til et helikopter, stolte på stroppen han hadde festet til taket på kabinen mens han lente seg ut og prøvde å være den første til å få øye på målet i det utfordrende landskapet under seg.

Etter et par tilfredsstillende, men ganske rutinepregede oppdrag befant de seg nå langt ute i Central Blue Mountains, vest for Sydney, på et oppdrag som så ut til å bli mye mindre ordinært. De hadde landet et stykke unna åstedet for å møte politiet i Blue Mountains, konfigurere helikopteret for en vinsjeoperasjon og få alle detaljer de kunne om hendelsen de hadde blitt sendt ut til.

Ulykken hadde skjedd halvveis nede i et juv, noe som gjorde det ekstra utfordrende å hente ut pasienten. Turgåerens ulykke hadde først bare resultert i et sannsynlig ankelbrudd, men den sekstifem år gamle mannen hadde siden fått brystsmerter og andre symptomer som tydet på at han kunne ha fått hjerteinfarkt, så det kunne vise seg å bli en utfordring både medisinsk og logistisk. De hadde svevd over åstedet før de landet, lenge nok til å legge en handlingsplan, og Mozzie regnet med at han kunne sette en sklie på kanten av en avsats, slik at en av dem kunne hoppe ut og spare tiden det ville ta å heise dem ned og deretter opp igjen med pasienten.

Det beste av alt var at det var Nico som skulle være den som hoppet ut på avsatsen.

Det var Frankie som hadde foreslått hvordan de skulle avgjøre hvem som skulle ta ledelsen i det som sannsynligvis ville bli det siste oppdraget og den første heiseoperasjonen for dette skiftet. Hun hadde fanget Nicos blikk da de beveget seg raskt tilbake til helikopteret.

«Vil du ta vinsjen?»

«Hvis det er greit, ja, absolutt.» Han ga henne et raskt smil. «Men jeg vil ikke at du skal kjede deg den første dagen du jobber sammen med meg.»

Hun smilte ikke akkurat tilbake, men det var et glimt i øynene hennes som så ut som en anerkjennelse, og det var en seier i seg selv med tanke på den kjølige mottakelsen han hadde merket hos sin nye kollega så langt.

«Stein, saks, papir?»

Ingen kunne høre dem over crescendoet fra helikopterrotorene. Det tok ikke mer enn fem sekunder. Ingen ville ha lagt merke til de raske håndbevegelsene heller. Og Nico hadde vunnet, saks over papir, utvilsomt takket være de mange lekene med sasso, carta, forbici han hadde lekt med søstrene sine for å avgjøre krangler om hvem som skulle få den beste godbiten som ble tilbudt.

Frankie minnet ham faktisk veldig om søstrene hans, med det lange, krøllete, svarte håret som så vidt var temmet av en flette, og de mørke øynene under en tung pannelugg. Hun hørtes kanskje ut som en australier, men de italienske genene var ikke til å ta feil av. Hun var selvsikker. Litt høylytt. Hun brukte hendene mye når hun snakket, og … hun snakket – og lo – mye.

Nico ville ikke like det. Han ville i hvert fall ikke finne det så tiltrekkende som han gjorde. En slik tiltrekning var farlig, og Nico visste nøyaktig hvorfor alarmklokkene allerede hadde ringt, og hvorfor han måtte glemme den tiltrekningen så fort som mulig. På den måten kunne det aldri eskalere til noe som var for stort til å motstå. Han ville ikke begynne å stole nok på noen til å forelske seg i dem, og han ville unngå å ende opp med at den tilliten ble knust, sammen med ethvert snev av selvtillit.

Nico hadde gjort den feilen én gang før, da han hadde falt for Sofia – hans første kjærlighet – og han falt så hardt at han giftet seg med henne, og det hadde bokstavelig talt gitt ham arr for livet. Både følelsesmessig og fysisk.

Aldri mer.

Alt var fortid nå. Lengselen etter å finne sin sjelevenn. Å være den beste ektemannen noensinne, og å få sine egne barn som skulle vokse opp som en del av den elskede nye generasjonen i Romano-familien. Den drømmen, og den tilliten han hadde hatt til den personen han hadde valgt til å dele den fremtiden med, eksisterte ikke lenger.

Lengselen kunne likevel komme frem fra sitt skjulested innimellom, uansett hvor uvelkommen den var, men Nico hadde lært seg å avlede den, om han ikke helt kunne avvise den iblant. Han kunne også finne en grunn til at den dukket opp.

Han savnet søstrene sine, det var alt – og resten av familien. Kanskje denne tiltrekningen ikke var seksuell i det hele tatt – det kunne rett og slett være en trøstende fortrolighet å ha noen som delte hans kulturelle arv som medlem av den nye besetningen. Det gikk ikke begge veier, det var helt sikkert. Det var heller ikke til å ta feil av den mistenksomheten Frankie hadde betraktet ham med siden de ble presentert for noen dager siden. Hadde hun følt at han var tiltrukket av henne, og gjort det helt klart at hun ikke var interessert? Det kom åpenbart ikke til å bli noe umiddelbart vennskap, men Nico håpet at prestasjonene hans på den neste jobben i det minste kunne gjøre ham mer velkommen i mannskapet hennes.

Og det var det eneste han ønsket av Frankie Moretti – et profesjonelt forhold – uansett hvor attraktiv hun måtte være, eller hvor lett hun kunne kurere enhver rest av hjemlengsel etter årene borte fra Italia. Selv vennskap kunne komme for nær en grense Nico ikke hadde tenkt å overskride. Ikke med noen kvinne, og spesielt ikke med en som Frankie.

Oddio … Hun ville være den siste kvinnen i verden som kunne få ham til å endre mening om det, for det var ikke bare søstrene hans hun minnet ham om, var det vel?

Det var alle italienske kvinner.

Inkludert Sofia.

Spesielt Sofia, takket være den tiltrekningen som nesten hadde vært et spark i magen da de ble presentert for hverandre.

Men det gikk bra. Det var kanskje en større utfordring enn han var vant til å håndtere, men han visste at han ikke var i noen fare. Historien skulle ikke få gjenta seg.

*

Mozzies kontroll over helikopteret var imponerende da de igjen nærmet seg ulykkesstedet. Det samme var landskapet nedenfor, med en foss mellom to klipper som var langt nok fra hverandre til at helikopteret kunne slippe seg ned mellom dem. Med den ene sklia forsiktig inntil kanten av en stor klippe, kunne Nico hoppe ut, med en ryggsekk som inneholdt medisinsk utstyr og en vinsj-sele til én pasient. Et blikk oppover da Mozzie tok helikopteret opp for å sveve i nærheten, et godt stykke over klippene, viste at Frankie lente seg ut for å holde øye med Nico.

Pasienten hans lå ikke langt unna, på bakken, lent mot et annet medlem av turfølget som hadde klatret ned for å ta seg av ham til hjelpen kom.

«Jeg heter Nico. Jeg hører at du har vondt i ankelen og litt vondt i brystet?»

«Jeg tok ikke av ham støvelen», sa mannens ledsager. «Jeg ville ikke skade Martin her, og jeg tenkte at den kanskje kunne fungere som en slags skinne.»

«Godt tenkt.» Nico nikket. «Jeg skal gi ham litt smertestillende før vi gjør noe med foten hans.» Det var noe annet som var mer bekymringsfullt akkurat nå. «Fortell meg om disse brystsmertene, Martin», sa han. «Har du hatt noe lignende før?»

«Nei, det er her.» Han la en hånd på midten av brystet. «Og det går inn i nakken og opp i kjeven også.»

«På en skala fra null til ti, der null er ingen smerte og ti er verst, hva havner du på?»

«Ti. Det er verre enn ankelen min.»

Nico nikket. «Jeg skal gi deg noe mot smertene, og så skal vi få deg opp i helikopteret vårt så fort som mulig, Ok?»

«Ok …»

Martin lente seg mot vennen sin. Han så grå ut, merket Nico, og han svettet voldsomt. Han kunne ikke ta EKG før han hadde fått pasienten om bord, men det hastet.

«Er du allergisk mot noen medisiner som du vet om, Martin?»

«Nei.»

«Har du noen medisinske problemer jeg bør vite om? Høyt blodtrykk, astma, diabetes …?»

«Nei.»

«Ok.» Nico fant frem medisinene han trengte å gi, og etter å ha gitt mannen smertestillende, fjernet han den tunge støvelen og spjelket foten og ankelen. Med hjelp fra Martins venn fikk han så pasienten i en sele og opp på ett ben.

Nico måtte heve stemmen til et rop over lyden av helikopterets rotorer for å gi beskjed om at han var klar til å bli hentet. Martins venn klatret tilbake opp klippen til der andre medlemmer av turklubben hadde samlet seg. Lyden var øredøvende da Mozzie svevde mellom klippene igjen, og en vinsjline ble senket ned. Ricky betjente vinsjen, og Frankie sto og ventet på å få pasienten om bord.

Det tok veldig kort tid. Så snart de var om bord, ble døren lukket, og Mozzie tok høyde og vendte tilbake mot byen.

Nico og Frankie begynte begge å jobbe med Martin, og festet brystputer og annet overvåkingsutstyr.

«Symptomene tyder sterkt på iskemiske brystsmerter», sa Nico. «Ingen tidligere hjerteproblemer. Men vi kan ikke ta EKG underveis.»

«Oksygenmetningen er under nittifire prosent», sa Frankie.

«Hva er flytiden til nærmeste PCI-enhet?»

«Det blir St Maryʼs. Minst tjuefem minutter, vil jeg tro. Mozzie?»

Men Mozzie var opptatt med en samtale fra South Coast Emergency Response Centre. Nico kunne høre at han fortalte kontrollrommet at de var utilgjengelige i minst de neste tretti minuttene, og at han ville oppdatere dem så snart de var ledige.

«Hvordan er det med smertene i brystet nå, Martin?»

«Ikke så ille …»

«Kan du si fra en til ti, som vi gjorde før?»

«Omtrent en sekser? Og jeg føler meg litt kvalm.»

«Jeg skal gi deg noe mot det. Beklager, det er litt humpete her oppe i dag.»

Nico måtte konsentrere seg for å ordne med medisinene mens helikopteret gled sidelengs under litt turbulente forhold. Han kikket opp på Frankie.

«Humpete nok for deg?»

«Jeg klager ikke.» Frankie fulgte med på bevegelsene hans, og det halve smilet hennes antydet at hun heller ikke klaget over hvordan han håndterte forholdene og pasienten deres.

De rettet begge blikket mot monitoren da en alarm gikk.

«Bevissthetsnivået synker», advarte Frankie. «Martin?» Hun ristet i pasienten. «Kan du høre meg?»

Men Martins øyne var lukket, og hodet falt ned på den ene siden. Nico kunne se de illevarslende grafene på EKG-kurven.

«Frankie, jeg skal defibrillere ham.»

«Vil du at jeg skal lande?» Mozzie kunne høre hva som ble sagt. Han visste hvor mye det hastet, og Nico kunne allerede kjenne at helikopteret mistet høyde.

«Nei. Vi ville miste for mye tid. Jeg gjør det nå. Lader til maksimalt antall joule.»

Nico så de forskrekkede blikkene fra både Frankie og Ricky, og han forsto at de var bekymret. Defibrillering nå var mer risikabelt enn på land, spesielt i turbulente forhold, men han hadde gjort det før.

«Hold dere unna», advarte han de andre igjen. «Hold dere fast i noe i tilfelle vi treffer en hump.»

Han trykket på støtknappen, og Martins kropp rykket til, men skjermen avslørte at han fortsatt hadde en livsfarlig hjerterytme.

«Start hjerte-lungeredning, Frankie. Jeg skal legge inn en LMA. Hvis det ikke er tilstrekkelig, intuberer jeg.»

Et sted, helt bakerst i Nicos hjerne, var det en forbigående påminnelse om at han hadde håpet at dette oppdraget ville gjøre ham til et velkomment tilskudd til denne besetningen.

Han hadde ikke forventet at det skulle bli så dramatisk. Og nå måtte han fokusere fullt og helt og gjøre sitt ytterste for å holde pasienten i live.

*

Jøss …

Bare … wow …

Frankie kastet enda et blikk på det nye besetningsmedlemmet da de fløy tilbake til basen. De var allerede sent ute, men for en måte å avslutte den første dagen på. Nico hadde vist seg å være ikke bare selvsikker, men til og med dyktigere enn noen av dem kunne ha håpet på. Han hadde utvilsomt reddet livet til en mann i dag. Pasienten var  faktisk i ferd med å våkne da de landet på taket av St Maryʼs Hospital i de vestlige forstedene til Sydney.

«Det har jeg aldri gjort», innrømmet Frankie. «Defibrillering under flyvning, altså. Eller intubering, for den saks skyld. Jeg har alltid gjort det før forflytning.»

Nico løftet munnvikene litt. «Det er ikke annerledes enn å gjøre det på bakken», sa han. «Du må bare være litt mer forsiktig, det er alt. Spesielt når det er humpete.»

«Det sparte så mye tid. Det kunne ha vært avgjørende for å få ham tilbake. Ikke bare for å få hjertet i gang igjen, men også raskt nok til å forhindre en hjerneskade.»

«Jeg kunne ikke tro det da han åpnet øynene og prøvde å trekke ut slangen.» Ricky gliste. «Bra jobbet, Nico.»

Nico bare trakk på skuldrene. «Det var en laginnsats.» Han snudde seg for å se ut av vinduet, mens Mozzie fikk helikopteret til å lande på det store korset som var malt utenfor hangaren til South Sydney Air Rescue.

Frankie lot blikket hvile på ham litt lenger denne gangen. Nico Romano var altså ikke bare vakker å se på. Han var modig og kompetent og bemerkelsesverdig beskjeden når det gjaldt talentene sine, og det at hun var tiltrukket av ham, hadde nettopp tippet over i noe litt mer betydningsfullt.

Herregud … sto hun i fare for å forelske seg i denne mannen allerede?

Det var like bra at de var kolleger, for det var så godt som en ufravikelig sikkerhetsregel. Å involvere seg med en italiensk mann var kanskje det første på Frankies liste over forbudt-områder, men noen hun måtte jobbe så tett med, var definitivt en god nummer to. Hun hadde altfor ofte sett hvor stor skade et uoverveid kjærlighetsforhold kunne gjøre med karrieren. Hun trengte bare å tenke på grunnen til at venninnen Jenny hadde følt seg tvunget til å forlate redningsbasen, og de katastrofale følgene av et forhold som hadde gått helt galt hadde ikke engang vært med en hun jobbet sammen med til daglig.

Hun hadde lyst til å gjenta Rickys ros og fortelle Nico at han hadde gjort det bra i dag, men av en eller annen grunn følte Frankie seg merkelig sjenert.

« … Jenny?»

«Hva?» Frankies blikk svingte mot Mozzie, som var i ferd med å ta henne igjen. Hun hadde tydeligvis gått glipp av noe han hadde sagt.

«Er det ikke Willhua Jenny flyttet til?»

«Jo … Hvordan det?»

«Jeg snakket nettopp med Donna, og de er i ferd med å gi oss en ny jobb.»

«Men vi har allerede gått langt over tiden for å avslutte skiftet vårt. Det er mørkt …»

«Det er ingen andre tilgjengelige. En lastebil kjørte utfor en klippe like utenfor Willhua. Mannskapet fikk ut en pasient fra vraket og tok ham med til det lokale sykehuset, men de tror nå at det kan være enda en person involvert. En fyr som heter Bruce. De vil vi skal dra og ta en titt. Vi kan kanskje se noe de ikke kan se fra der de er på veien.»

«Ok …» Frankie nikket. Hun løftet hjelmen for å ta den på igjen, men Mozzie ristet på hodet.

«Vi skal kanskje bare ta en titt, men hvis vi får øye på noe, må vi være forberedt. Det kan være en likberging, og det kan ende opp med å bli en heiseoperasjon. Det kan være vått. Vi holder mannskapet på et minimum, så Ricky kan dra hjem, men minst én av dere bør få på dere en drakt.»

Frankie fanget Nicos blikk. Han gliste, og hun så hånden hans danne en knyttneve. Hun fulgte hans eksempel. Mozzie så rett frem og kunne ikke se hva de gjorde. Mens hun holdt Nicos blikk fast, knyttet hun neven, én gang, to ganger … Den tredje gangen beholdt hun den som en knyttneve. Nico hadde gjort et V-tegn med fingrene for saks. Det hadde bare tatt et par sekunder denne gangen, og Frankies stein hadde vunnet. Nico erkjente nederlaget med et enkelt nikk, men holdt Frankies blikk et øyeblikk til, og i det lille øyeblikket kunne hun kjenne … noe som ikke hadde noe med den kriblingen å gjøre.

Den første tråden i den typen bånd du ønsker å ha med en kollega?

Den første takten i et vennskap?

Samme det …

Det føltes godt.

